
Abstract: This article reveals that emeritus pope Benedict XVI’s presentation 
of Baptism as a door of faith in the Apostolic Letter Porta Fidei is, in fact, 
rooted into the Church’s liturgical experience, particularly in the rite of cele- 
brating the sacraments of Christian initiation. The article develops this idea in 
three parts, all three focusing on the baptism seen as a door of faith: the first 
part presents the Baptism as participation to Christ’s Paschal Mystery; the 
second part looks at the relationship between Baptism and faith; the third, 
more liturgical, explores the initial rite of celebrating the Baptism, rite which 
would take place at the church’s door. In this last part, we show that entering 
the catechumenate, for both the adult Christian initiation and the beginning of 
the rite of Baptism for children, was named rite of acceptance and welcoming. 
It could also be called liminal rites as they take place ad limen, at the church’s 
door, around a door threshold which meant entering the church once passed by. 
Starting with the names — admission, welcoming — we understand that they 
refer to overcoming separation for becoming closer, for entering in a new rela- 
tionship, in a communion with God and with the Church through Baptism. In 
fact, if we consider In 10,7.9, there is only one door through which one could 
enter to be in communion with God, and this is Christ the Saviour. This is the 
reason why the place for officiating the rite of welcoming is the church’s door, 
which symbolizes Christ-the door, and the culmination of this rite is tracing 
the cross on the forehead, the true door which gives access for the communion 
with God and with our neighbour. These liminal rites tighten the interdepend- 
encies between lex orandi, the law of the prayer, and lex credendi, the law of 
belief: the Church’s celebration clearly presents the Baptism as the ianua vitae 
spiritualis, the door of life in the Spirit and the foundation for the entire life of 
faith of a Christian. 

Tema acestui articol este inspirata din primele cuvinte scrise de Papa 
emerit Benedict al XVI-lea in Scrisoarea apostolică Porta fidei: 


„Poarta credinţei” (cf. Fap 14,27), care introduce la viaţa de comuniune cu 
Dumnezeu şi permite intrarea în Biserica sa, este mereu deschisă pentru noi. 
Este posibil să trecem acel prag atunci când cuvântul lui Dumnezeu este vestit 
şi inima se lasă plăsmuită de harul care transformă. A trece prin acea poartă 
comportă pornirea pe un drum care durează toată viata. El începe cu Botezul 

(cf. Rom 6 4) rin care putem sa il chemam pe Dumnezeu cu numele de Tata 
s T73 , 
i se încheie cu trecerea prin moarte la viața veşnică, rod al învierii Domnului 
7 ’ 
Isus!. 


Din cuvintele papei reiese că actul traversării porții credinței pentru a 
intra în comuniunea cu Dumnezeu şi în comuniunea eclezială presupune 
două elemente complementare: ascultarea Cuvântului vestit şi disponibili- 
tatea inimii omului de a se lăsa transformată, plăsmuită de harul lui Dum- 
nezeu. Dar această transformare a inimii provocată de cuvânt şi înfăptuită 
de har nu se poate reduce la un moment punctual al istoriei personale, ci 
cuprinde întregul parcurs al vieţii omului. De aceea, papa introduce imagi- 
nea drumului care durează toată viața. Aşadar, a intra prin poarta credin- 
tei conduce la pornirea pe un drum, un itinerar. În acest context, putem 
spune că poarta credinței permite accesul la un drum căruia papa îi delimi- 
tează foarte clar începutul: botezul. De aceea, putem asocia botezul cu 
poarta credinței despre care ne vorbeşte cartea Faptele Apostolilor 14,27 şi 
din care s-a inspirat în mod explicit Sfântul Părinte. De altfel, expresia 
„poarta credinței” nu poate fi înțeleasă pe deplin fără a face referință la 
evenimentul sacramental care a primit de la Traditie şi numele de ,,sacra- 
mentul credinței”. 

Perspectiva documentului papal este în totală armonie cu ceea ce afirmă 
Catehismul Bisericii Catolice despre Botez la numărul 1213: „Sfântul Botez 
este fundamentul întregii vieți creştine, poarta vieţii în Duh (vitae spiritu- 
alis ianua), ce deschide calea spre celelalte sacramente. Prin botez suntem 
eliberați de păcat şi renascuti ca fii ai lui Dumnezeu, devenim mădulare ale 
lui Cristos, suntem incorporati în Biserică şi făcuți părtaşi de misiunea ei”?. 

Ceea ce intentionez să arăt în cele ce urmează este faptul că aceasta 
prezentare a Botezului drept poartă a credinţei, punct inițial al drumului 
întregii vieți creştine, provine de fapt din experienţa liturgică a Bisericii, 
mai precis, din ritualul celebrării sacramentelor inițierii creştine. Cu alte 
cuvinte, prin această imagine a porţii şi a începutului de drum, papa eme- 
rit se demonstrează a fi un autentic mistagog ce ne conduce să aprofundăm 
misterul credinței plecând de la misterul celebrării liturgice. Voi dezvolta 
acest aspect în trei momente ce au în comun motivul botezului drept poartă 
a credinței: un prim moment ce prezintă Botezul drept participare la mis- 
terul pascal al lui Cristos; un al doilea moment priveşte în mod generic 
asupra raportului dintre Botez şi credinţă şi un al treilea, mai explicit litur- 
gic, ce analizează ritul iniţial al celebrării Botezului, rit ce se desfăşoară la 
poarta bisericii. 


1 BENEDICT AL XVI-LEA, Scrisoarea apostolică Porta fidei, n.1. 
2 Catehismul Bisericii Catolice, n. 1213, Bucuresti 1993, 272. 

1. Paştele lui Cristos şi Botezul 


A vorbi despre Botez ca despre o poartă a credinței, sau o poartă a vieții 
în Duh, presupune acțiunea trecerii prin această poartă: o trecere de la un 
spațiu într-un alt ambient şi, mai în profunzime, o trecere de la o stare 
existenţială la un alt status, la o altă condiție. Sfânta Scriptură şi tradiția 
Bisericii ne spun că a trece prin poarta botezului înseamnă de fapt a parti- 
cipa la marea trecere a lui Cristos prin moarte la viata, adică la misterul 
său pascal. În acest sens, normele introductive generale ale Ritualul initi- 
erii creştine a adulţilor afirmă la numărul 6: 


Cei care sunt botezați devin una cu Cristos printr-o moarte asemănătoare cu a 
lui, sunt înmormântați i împreună cu el în moarte, ca să aibă parte de o înviere 
asemănătoare cu a lui şi să trăiască o viata nouă. Într- adevăr, prin Botez nu se 
comemorează şi nu se săvârşeşte altceva decât misterul pascal, deoarece prin el 
oamenii trec de la moartea păcatului la viata harului’. 


Este clară referinţa citatului din ritual la primele 11 versete ale capito- 
lului 6 din Scrisoarea către Romani a sf. apostol Paul: „Am fost înmormân- 
taţi împreună cu el prin botez în moartea lui, pentru ca, după cum Cristos 
a înviat din morţi prin gloria Tatălui, la fel şi noi să umblăm într-o viata 
nouă” (Rom 6,3-4). Această afirmaţie a sf. Paul este fundamentală, pentru 
că stabileşte conținutul profund teologic al ritului comunității primare: 
gestul de imersiune (scufundare) şi de emersiune, ieşire la suprafață, con- 
stituia într-adevăr modul cel mai potrivit pentru a explica conținutul pas- 
cal al ritului. Baia baptismală, cu dubla sa mişcare de scufundare şi ieşire 
la suprafață, devine, aşadar, o imagine sau o re-prezentare sacramentală a 
trecerii lui Cristos de la moarte la viata, trecere la care este asociat şi cel ce 
este botezat. 

Experienţa rituală a băii baptismale este semnul eficace al împlinirii 
misterului pascal în cel ce este botezat. Botezul este Paştele creştinului, 
este trecerea sa sacramentală de la starea de sclav al păcatului la condiția 
unei vieți noi. Cel botezat este, aşadar, introdus în mod vital în misterul 
pascal al lui Cristos, după cum se exprima şi sf. Leon cel Mare: „Fiind [cel 
botezat] primit de Cristos şi primindu-l pe Cristos după spălare, nu rămâne 
ceea ce exista înaintea botezului, ci devine o ființă regenerată de moartea 
celui Rastignit”®. În concluzie, dimensiunea cristologică a Botezului şi ritul 
fundamental al cufundării şi ieşirii la suprafață ajută la înțelegerea sa 
drept Paştele creştinului. Celebrarea în credință a sacramentului realizează 


3 Ritualul Initierii Creştine a Adultilor, Norme generale introductive, n. 6, laşi 2008, 13. 
4 Cf. J.A. Firzmyer, Lettera ai Romani, Casale Monferrato 1999, 516-517. 
5 LEON CEL MARE, Tractatus 63: CCL 138A, 387. 

trecerea la viata dumnezeiască şi, in acest sens, putem spune că Botezul 
devine poarta intrării în comuniunea Sfintei Treimi. 


2. Botezul, sacrament al credinţei 


A considera Botezul drept poartă a credinței ne conduce să aprofundăm 
şi raportul existent între primul dintre sacramentele Bisericii şi credință. 
Tradiția constantă a Bisericii vrea ca actul Botezului să fie însoţit de o expli- 
cită mărturisire de credință: practica liturgică a cerut mereu candidatului 
adult o clară manifestare a credinţei, fie, în primele secole, prin formula 
triplă interogativă ce constituia un singur act împreună cu scufundarea în 
apa botezului, fie astăzi, printr-o întrebare ce precedă acest gest. Această 
mărturisire de credință se bazează pe cunoaşterea şi asumarea prealabilă 
a credinței Bisericii, fapt ce s-a petrecut deja în timpul catecumenatului 
prin acea traditio — consemnare — şi redditio — restituire a Simbolului credin- 
tei. Se profesează, aşadar, credința primită în şi prin Biserică, arătându-se clar 
că fiecare credincios poate să creadă numai în interiorul credinței Bisericii. 

Sf. Augustin este Părintele Bisericii care a consacrat expresia ce descrie 
Botezul ca „sacrament al credintei”®. Considerând cazul Botezului copii- 
lor, el dorea să spună că nu credința individului botezat este cea care face 
ca Botezul să fie considerat sacrament al credinţei, ci credinţa întregii Bise- 
rici. Această credință a Bisericii se exprimă în cadrul ritualului care îl 
transformă pe botezat în „credincios”. Aşadar, în celebrarea sacramentu- 
lui, protagonistă este credința Bisericii pe care candidatul o primeşte şi o 
acceptă. Credința Bisericii este în acelaşi timp premisa şi efectul Botezu- 
lui. Ea este dar al lui Dumnezeu, precum şi răspuns al persoanei umane în 
cadrul comunității ecleziale. De aceea, sf. Vasile cel Mare afirma că, „aşa 
cum credem în Tatăl şi Fiul şi Duhul Sfânt, tot aşa şi botezăm în numele 
Tatălui, şi Fiului, şi Duhului Sfânt”?. 

Raportul credinta-botez este ilustrat de întreaga structură a ritualului 
botezului, întrucât celebrarea sacramentală este de fapt o împlinire, o actu- 
alizare a credinței Bisericii. În această perspectivă, am ales să aprofundez 
din întregul ritual al Botezului riturile inițiale, cele ce se împlinesc la poarta 
bisericii. 


Botezul, poartă a credinţei în riturile de primire 


Intrarea în catecumenat în cazul inițierii creştine a adulţilor, precum şi 
începutul ritualului Botezului copiilor au primit numele de rituri de admi- 
tere sau de primire. Acestea mai pot fi numite şi rituri liminale, deoarece 


6 AUGUSTIN DE HIPONA, „Sacramentum fidei”, Epistola 98, 9: PL 33, 364. 
7 VASILE CEL MARE, Liber de Spiritu Sancto, 12: PG 32, 117-118. 

se desfăşoară „ad limen”, adică la poarta bisericii, în jurul unui prag de 
trecere, de intrare în edificiul sacru. Nu este vorba despre nişte rituri mar- 
ginale ce ar putea fi trecute uşor cu vederea, pentru că ele fac parte inte- 
grantă dintr-o structură rituală ce posedă o relevantă semnificaţie teologică. 
Plecând de la însuşi numele lor — admitere, primire -, înțelegem că aceasta 
semnificație se referă la depăşirea unei situaţii de separare în vederea unei 
aproprieri, a intrării într-o relație nouă, în cazul Botezului, într-o relaţie 
de comuniune cu Dumnezeu şi cu Biserica. 

Înainte de toate, analizăm ritul admiterii la catecumenat, pentru că din 
acesta s-a inspirat şi ritul primirii în cadrul Botezului copiilor. Această 
admitere în catecumenat nu este o simplă înscriere la un curs de formare, 
ci este o adevărată intrare liturgică, întrucât ritualul prevede: 


Candidaţii împreună cu garanții lor şi cu adunarea credincioşilor se întrunesc 
în afara bisericii, sau în pridvorul, sau la intrarea ei, sau chiar într-o parte (din 
interiorul bisericii) adaptată acestui scop, sau, în sfârşit, în funcţie de împreju- 
rari, într-un alt loc potrivit din afara bisericiiă. 


Acolo, după salut, celebrantul invită candidaţii şi pe acei care îi prezintă 
să se apropie întrebându-i despre numele lor şi despre ceea ce cer de la 
Biserică. Fiecare răspunde: ,,Credinta”. În acel moment, celebrantul li se 
adresează cu un îndemn şi cu o întrebare din care reiese clar că Iniţierea 
creştină este poarta de acces către drumul credinței: 


Vouă, aşadar, care ati urmat lumina sa, vi se deschide calea evangheliei, pentru 
ca, punând temeliile unei vieţi noi, să-l recunoagteti pe Dumnezeul cel viu [...]. 
Aceasta este calea credinţei pe care Cristos vă va fi călăuză.. Sunteţi gata să 
pasiti pe aceasta cale?* 


După un exorcism, urmează punctul culminant al acestor rituri de la 
poarta bisericii, anume însemnarea fruntii şi a simțurilor cu sfânta cruce, 
semnul specific al noii condiţii a catecumenilor. Celebrantul spune: „N., 
primeşte semnul crucii pe frunte: însuşi Cristos te întăreşte cu semnul 
iubirii sale. Învață acum să-l cunoşti şi să-l urmezi”. După care sunt însem- 
nate simțurile: urechile, pentru a asculta glasul Domnului, ochii, pentru a 
vedea strălucirea feței lui Dumnezeu, gura, pentru a răspunde la cuvântul lui 
Dumnezeu, pieptul, pentru ca Cristos să locuiască în inimă prin credință, şi spa- 
tele, pentru a purta jugul plăcut al lui Cristos. Apoi, candidaților li se adre- 
sează acest îndemn însoțit de un gest corespunzător al celebrantului: „Intraţi 
în biserică pentru a lua parte cu noi la masa cuvântului lui Dumnezeu”!!. 


8 Ritualul Initierti Creştine a Adultilor, n. 73, 41. 
°? Ritualul Initierii Creştine a Adultilor, n. 76, 43. 
1 Ritualul Initierti Creştine a Adultilor, n. 83, 47. 
1 Ritualul Initierti Creştine a Adultilor, n. 90, 51. 


BOTEZUL, PORTA FIDEI 39 


Se intră, aşadar, în mod solemn în biserică, în cadrul unei procesiuni înso- 
tite de un psalm care are următoarea antifonă: ,,Veniti, fiilor, ascultati-ma: 
vă voi învăţa frica de Domnul”. În biserică urmează celebrarea cuvântului lui 
Dumnezeu, în cadrul căreia se consemnează catecumenilor Evangheliile. 

La o atentă lectură a acestor rituri, regăsim patru momente ce exprimă 
realitatea profundă a inserării, a intrării într-o comunitate de credinţă al 
cărei semn distinctiv este crucea ce realizează comuniunea între Dumne- 
zeu şi om. 

1) Ieşirea dintr-un spațiu: aceasta trebuie înfăptuită de ambele părți, 
atât de către comunitate, reprezentată de celebrant şi slujitorii sacri, cât şi 
de candidatul însuşi!?. Este un prim gest simbolic: Biserica nu este o comu- 
nitate autoreferintala sau care se celebrează pe sine, pentru că ea iese din 
spațiul său propriu pentru a merge spre lumea care nu îi aparține. Astfel, 
împlineşte acelaşi itinerar ca şi Cristos, care iese din sânul Tatălui pentru 
a veni în lume. Este, aşadar, o Biserică misionară, căreia nu îi este frică să 
păşească pragul propriei limite spaţiale pentru a intra într-un contact real 
cu umanitatea la care e trimisă. În acelaşi timp, candidatul iese din lumea 
sa şi se îndreaptă spre spaţiul Bisericii, ascultând de glasul harului care 
deja lucrează şi îl îndreaptă spre un drum de credință. 

2) Întâlnirea şi contactul spaţial şi verbal. Prin această ieşire, se începe 
deja trecerea de la o situaţie de depărtare, de necunoaştere, la întâlnirea 
dintre candidat şi Biserică. Este o mişcare de apropiere spaţială ce se apro- 
fundează apoi printr-un dialog, prin care fiecare intră în spaţiul interior al 
celuilalt şi datorită căruia se clarifică motivaţia acestei întâlniri: credința. 

3) Pregătirea trecerii. Trecerea prin poarta bisericii şi intrarea în lăca- 
şul comunităţii de credință sunt pregătite de două momente, unul negativ 
şi unul pozitiv: în cel negativ, candidatul renunţă la duhurile rele şi sluji- 
torul Bisericii realizează exorcismul suflând asupra fiecărui candidat; în 
cel pozitiv, candidatul îşi manifestă adeziunea la calea credinţei şi primeşte 
semnul crucii pe frunte şi pe simțuri. Deja prin această însemnare se intră în 
sfera apartenenței față de Cristos şi se începe a fi în comuniune cu Biserica. 

4) Trecerea. Acum, candidatul poate trece pragul si poate intra în edifi- 
ciul bisericii, întrucât, prin adeziunea sa inițială la Cristos şi prin semnul 
crucii, primeşte o nouă identitate”. Intrarea in acest lăcaş al comunităţii 
este imaginată ca intrarea în sânul matern, în aşteptarea momentului nas- 
terii din apă şi Duh Sfânt. De aceea, şi celebrantul îi spune: „Întreaga comu- 
nitate te va înconjura cu dragostea sa şi te va sprijini cu ajutorul sau”. 


2 Cf. Ritualul Initierii Creştine a Adultilor, n. 245, 149. 
33 Ritualul Iniţierii Creştine a Adultilor, n. 90, 149. 
14 Ritualul Iniţierii Creştine a Adultilor, n. 84, 47. 

Observăm că, în cadrul riturilor de admitere, un rol particular îl deține 
poarta bisericii. Aceasta îmbracă o semnificație deosebită, care se regăseşte 
de multe ori în scenele din istoria mântuirii ce sunt gravate pe ea. Este de 
ajuns să fi văzut poarta Bazilicii paleocreştine „Sf. Sabina” din Roma, pe 
care este gravată, alături de alte scene biblice, prima reprezentare plastică 
a răstignirii lui Isus, pentru a înțelege faptul că creştinii au considerat 
dintotdeauna poarta drept un important element liturgic. De aceea, poarta 
bisericii nu are numai funcția de uşă prin care cineva intră şi iese din edi- 
ficiu, ci devine simbol şi pregustare a ceea ce îl aşteaptă înăuntrul bisericii. 
In acest sens, în istoria artei creştine găsim porți pe care sunt gravate dife- 
rite scene din istoria mântuirii, întrucât acele evenimente salvifice vor fi 
actualizate prin celebrare pentru cei care vor intra prin această poartă în 
lăcaşul de cult”. 

Nu avem aici suficient spatiu pentru a aprofunda semnificatia liturgica 
a porții bisericii, care, la rândul său, evocă tema biblică a ,,portii”. Este de 
ajuns să ne amintim că întreaga istorie a mântuirii este aşezată între poarta 
Paradisului, prin care ies Adam şi Eva după păcatul originar, şi cele două- 
sprezece porţi ale Ierusalimului ceresc, prin care se intră în comuniunea 
deplină cu Dumnezeu. Semnificația cel mai des întâlnită în istoria artei 
creştine a porţii edificiului în care comunitatea creştină celebrează sfintele 
taine este cristologică şi derivă din solemna afirmaţie a lui Isus: „Adevăr, 
adevăr vă spun: eu sunt poarta oilor. Dacă cineva intră prin mine, va fi 
mântuit” (In 10,7.9). Există, aşadar, o singură poartă pentru a intra in 
comuniune cu Dumnezeu, Cristos Mântuitorul. De aceea, şi sacramentul 
prin care se intră în această comuniune cu Dumnezeu, Botezul, nu poate face 
abstracție de faptul că a trece pragul porții Bisericii este un gest ce expri- 
mă intrarea într-o relație profundă de credință cu Domnul Isus Cristos. 

Interpretată în această perspectivă cristologică, valoarea simbolică a 
porții este însă de cele mai multe ori accentuată prin adăugarea unei statui 
sau a chipului lui Cristos deasupra acesteia, sau chiar prin unele inscripții. 
Multe porţi de biserici ale Evului Mediu vorbesc celor care intră prin mesa- 
jele inscripţionate pe ele. Amintesc doar exemplul abației benedictine me- 
dievale „St.-Marcel-les-Sauzet” din regiunea Drôme a sud-estului Franţei, 
pe uşa căreia este scris: „Per me venite quoniam sum ianua vitae. Volo 
parcere, venite”!$. Poarta bisericii a devenit, aşadar, un element relevant în 
cadrul ritului de iniţiere, întrucât a trece prin poarta-Cristos înseamnă, 
pentru cel care aderă la credinţă, a intra în staulul său, devenind astfel, 


15 Cf. C. CHENIS, „Il portale nell-archittetura. «Segno» strutturale e «di-segno» narrativo”, 
Rivista Liturgica 86 (1999) 704-705. 

16 Cf. C. B. KENDALL, „The Gate of Heaven and the Fountain of Life”, Essays in Medieval 
Studies 10 (1993) 117. 

dintr-un individ izolat, membru al Bisericii. Botezul este, prin urmare, 
poartă a credinței, aceasta din urmă manifestându-se în liturgia intrării în 
catecumenat prin intrarea lor liturgică în biserică şi prin primirea lor din 
partea comunității de credință. 

Acest profund sens teologic al ritului de admitere în catecumenat este 
prezent în sinteză în ritul primirii din cadrul botezului copiilor. Aici ritua- 
lul indică uga bisericii drept locul începutului celebrării. Celebrantul pri- 
meşte familia, naşii şi copilul ce urmează a fi botezat, îi salută, îi întreabă 
apoi asupra numelui dat copilului şi asupra a ceea ce cer de la Biserică 
pentru el. Primul răspuns prevăzut de rit pentru părinţi este „Botezul”, 
dar ei pot folosi şi alte cuvinte, ca, de exemplu, „credința, primirea în Bise- 
rica, harul lui Cristos”. Următoarele întrebări adresate părinţilor şi nagi- 
lor accentuează şi ele că gestul sacramental ce urmează a fi săvârşit este 
motivat de credință. Întregul rit al primirii culminează cu însemnarea cu 
sfânta cruce a fruntii copilului din partea celebrantului şi apoi a părinţilor 
şi naşilor. Acest gest este însoțit de un text care manifestă dimensiunea 
eclezială a botezului, drept primire a copiilor în sânul Bisericii, astfel că locul 
său firesc este tocmai la intrarea în edificiul bisericii: 


N, Biserica noastră creştină te primeşte cu mare bucurie în rândul fiilor ei. In 
numele ei, eu te însemn cu sfânta cruce; după mine, şi părinţii împreună cu 
naşii te vor însemna cu acelaşi semn al lui Cristos, Mântuitorul nostru'5. 


Apoi, celebrantul îi invită pentru a lua parte la liturgia cuvântului lui 
Dumnezeu, invitație care se concretizează în formarea unei procesiuni 
până la locul destinat ascultării Cuvântului. În timpul acestei procesiuni, 
ritul recomandă cântarea psalmului 84, care cântă dorul după lăcaşul 
Domnului, iar la versetul 11 spune: „Căci mai bună este o zi în curţile tale, 
decât o mie în altă parte; prefer să stau în pragul casei Dumnezeului meu, 
decât să locuiesc în casele păcătoşilor”. 

Şi în cadrul riturilor de primire a copiilor ce urmează a fi botezați, iese, 
aşadar, în evidenţă identitatea botezului drept poartă a credinței, poartă 
prin care se intră în comuniune cu Dumnezeu (semnul crucii) şi cu Biseri- 
ca reprezentată de celebrant, dar şi de părinţi şi naşi. E relevant în acest 
sens faptul că şi părinții şi naşii, făcând semnul crucii pe fruntea copilului, 
sunt aşezaţi de partea Bisericii care primeşte. Se poate spune că ei sunt 
chemaţi acum să primească copilul lor dintr-o altă perspectivă decât cea a 
familiei naturale de sânge, şi anume din perspectiva fraternității ecleziale. 

Pentru ritualul botezului copiilor, asemenea ritului intrării în catecu- 
menat, poarta bisericii apare drept punctul iniţial al întregului parcurs al 


17 Ritualul Botezului Copiilor, n. 37, laşi 2002, 29. 
18 Ritualul Botezului Copiilor, n. 41, 30. 

celebrării, dar şi al întregului drum de credinţă al aceluia care a fost însem- 
nat cu semnul iubirii lui Cristos şi a intrat astfel în comunitatea de credință. 
Şi în cadrul acestui rit, semnificaţia cristologică a porții este fundamentală. 
Această semnificaţie este întărită de însemnarea cu semnul crucii, întrucât 
crucea nu este altceva decât poarta dintre Dumnezeu şi oameni. Astfel se 
exprima Papa emerit Benedict al XVI-lea în omilia din Duminica Floriilor 
din 2007: „Isus Cristos, cu lemnul crucii sale, a deschis larg poarta dintre 
Dumnezeu şi oameni. Acum ea este deschisă”. Într-adevăr, semnul crucii 
prin care culminează riturile primirii în cadrul botezului nu indică altceva 
decât faptul că Biserica „cuvântul crucii” (1Cor 1,16) îl consideră ritualizat 
în semnul crucii drept prima şi cea mai importantă bogăţie ce o poate dărui 
noilor săi membri. În crucea lui Cristos s-a deschis spațiul de reconciliere 
şi de comuniune a oamenilor cu Tatăl şi între ei. lar Biserica nu este altceva 
decât actualizarea pentru umanitatea din orice timp şi loc a acestei noi 
posibilități de existență comunională în trupul glorificat al lui Cristos. lată 
de ce locul desfăşurării ritului de primire este poarta bisericii care îl perso- 
nifică pe Cristos-poarta, iar gestul culminant al acestui rit este cel al însem- 
nării cu sfânta cruce, adevărata poartă de acces a omului la comuniunea cu 
Dumnezeu şi la comuniunea cu aproapele. Astfel, ritul însuşi al celebrării 
ne conduce să descoperim cum sacramentul botezului este poarta vieţii de 
credință a fiecărui creştin. 


Concluzii 


În urma acestei analize, cred că am putut descoperi fundamentul litur- 
gic al afirmației papei Benedict: a trece prin poarta credinței comportă 
pornirea pe un drum care începe cu Botezul. Aceeaşi convingere este expri- 
mată de Catehismul Bisericii Catolice, pentru care Botezul este „ianua 
vitae spiritualis”, poarta vieţii în Duh şi fundamentul întregii vieți de cre- 
dinta a creştinului!*. Botezul este poartă pentru că prin el creştinul trece 
împreună cu Cristos de la moarte la viața cea nouă a Duhului şi intră în 
comunitatea fiilor lui Dumnezeu. Botezul este poarta credinței pentru că 
ne inserează în mod existenţial în misterul credinței, adică în misterul 
pascal al lui Cristos. Până la urmă, Cristos şi misterul crucii sale glorioase 
reprezintă poarta care conduce la comuniunea mântuitoare cu Tatăl în 
Duhul Sfânt. El şi crucea sa reprezintă poarta de acces către acel spaţiu de 
reconciliere şi de comuniune care este trupul său mistic, Biserica. Botezul 
este poarta credinţei, pentru că el constituie în acelaşi timp împlinirea 
drumului de venire la credință, dar şi izvorul nesecat care modelează viața 
botezatilor după credința mărturisită şi primită la Botez. La aceste concluzii 


1 Cf. Catehismul Bisericii Catolice, n. 1213, Bucureşti 1993, 272. 

am ajuns plecând de la experienţa ritului Bisericii ce se desfăşoară într-un 
spațiu precis al edificiului bisericii: ad limen, la poarta sa. Aprofundând 
consistenţa teologică a semnelor, cuvintelor şi locurilor ce compun actiu- 
nea liturgică, descoperim credința Bisericii în legătură cu sacramentul 
Botezului. 

Dar lex orandi, regula rugăciunii, nu ne descoperă numai lex credendi, 
regula credinței Bisericii, ci ne trimite şi la lex vivendi, adică la regula tra- 
irii creştine. Din prisma celor analizate până acum, viața creştină apare 
drept înfăptuirea dinamismului intrinsec celebrării botezului. Concret, fie- 
care creştin este chemat în orice moment al existenței sale baptismale să il 
aibă pe Cristos drept punctul fundamental de referință în întreaga sa gân- 
dire, simtire şi acțiune. Cu alte cuvinte, harul baptismal este cel al unei 
continue treceri prin poarta vieții dumnezeiesti care este Cristos şi miste- 
rul său pascal. Botezul introduce în dinamismul istoriei mântuirii: se încep 
un drum şi o istorie nouă, în care cel botezat începe să umble în noutatea 
lui Cristos; începe un drum nou comunitar şi eclezial, un drum şi o istorie 
ce se desfăşoară nu în mod izolat şi individualist, ci însoţit de poporul ieşit 
din apele botezului. Încep un drum şi o istorie de credință în care a crede 
nu înseamnă numai a cunoaşte rațional realitatea obiectivă a misterului 
lui Cristos, ci a primi în propria existență caritatea care animă acest mis- 
ter. Această asimilare progresivă a misterului lui Cristos îl conduce pe 
creştin să devină părtaş la misiunea Bisericii şi, prin ea, la misiunea lui 
Cristos şi a Duhului Sfânt. Iar prin prisma riturilor Bisericii analizate aici, 
această misiune constă şi în a fi în stare de a fi la poartă, adică a ieşi în 
întâmpinarea lumii de azi, fiind in stare să creăm punți de dialog prin care 
să identificăm şi să valorizăm acele seminţe ale cuvântului care se află în 
inima fiecărui om de bunăvoință. 


